[pic] | KOMISIJA EVROPSKIH SKUPNOSTI |

Bruselj, 24.11.2006

COM(2006) 719 konč.

Predlog

UREDBA SVETA

o spremembi Priloge III k Uredbi (ES) št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999

(predložila Komisija)

OBRAZLOŽITVENI MEMORANDUM

1. Ozadje predloga

Razlogi za predlog in njegovi cilji

V okviru predvidenega pristopa Bolgarije in Romunije k Evropski uniji s 1. januarjem 2007 je treba zakonodajo EU v zvezi s kohezijsko politiko, zlasti Uredbo (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999[1], prilagoditi, da se bo uporabljala tudi za Republiko Bolgarijo in Romunijo od dneva njunega pristopa k Evropski uniji.

Pripravljen je bil predlog Uredbe, ki nadomešča Prilogo III k Uredbi (ES) št. 1083/2006 o zgornjih mejah, ki veljajo za stopnje sofinanciranja. Spremenjena Priloga III vključuje Romunijo in Bolgarijo med države, naštete v prvi vrstici preglednice v Prilogi, ki so upravičene do najvišjih stopenj sofinanciranja iz Evropskega sklada za regionalni razvoj, Evropskega socialnega sklada in Kohezijskega sklada.

Splošno ozadje

V skladu s členom 4(3) Pogodbe o pristopu Republike Bolgarije in Romunije k Evropski uniji lahko institucije Unije pred pristopom sprejmejo prilagoditve aktov institucij, ki jih je treba prilagoditi zaradi pristopa.

Obstoječe določbe na področju, na katero se nanaša predlog

Predlog spreminja Uredbo (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999.

Usklajenost z drugimi politikami in cilji Unije

S predlogom se izvedejo tehnične prilagoditve obstoječe zakonodaje Skupnosti v skladu z zavezo EU, da med svoje članice sprejme Bolgarijo in Romunijo.

2. Posvetovanje z zainteresiranimi stranmi in ocena učinka

Posvetovanje z zainteresiranimi stranmi

Posvetovanje z zainteresiranimi stranmi se ni zdelo potrebno.

Zbiranje in uporaba izvedenskih mnenj

Zunanje izvedensko mnenje ni bilo potrebno.

Ocena učinka

Ocena učinka ni bila izvedena.

3. Pravni elementi predloga

Povzetek predlaganih ukrepov

Predlagana uredba naj bi nadomestila Prilogo III k Uredbi (ES) št. 1083/2006 o zgornjih mejah, ki veljajo za stopnje sofinanciranja, da se Romunija in Bolgarija vključita med države, upravičene do sofinanciranja iz Evropskega sklada za regionalni razvoj, Evropskega socialnega sklada in Kohezijskega sklada.

Pravna podlaga

Uporabljena pravna podlaga je Pogodba o pristopu Republike Bolgarije in Romunije[2], zlasti člen 4(3) Pogodbe. Nadaljnja pravna podlaga je Pogodba o pristopu Republike Bolgarije in Romunije[3], zlasti člen 56 Pogodbe.

Načelo subsidiarnosti

Premisleki v zvezi z uporabo načela subsidiarnosti so bili že upoštevani v Uredbi (ES) št. 1083/2006, kot je bila prvotno sprejeta. Ta predlog ne bi imel nadaljnjih posledic za uporabo načela subsidiarnosti.

Načelo sorazmernosti

Premisleki v zvezi z uporabo načela sorazmernosti so bili že upoštevani v Uredbi (ES) št. 1083/2006, kot je bila prvotno sprejeta. Ta predlog ne bi imel nadaljnjih posledic za uporabo načela sorazmernosti.

Izbira instrumentov

Predlagani instrument: predlog spreminja obstoječo uredbo in mora biti zato prav tako sprejet v obliki uredbe.

4. PRORAčUNSKE POSLEDICE

Ta predlog ne vpliva na proračun, ker so v letni razporeditvi odobritev za prevzem obveznosti, kot je določeno v Prilogi I k Uredbi (ES) št. 1083/2006, že vključene odobritve za Romunijo in Bolgarijo v skladu s finančno perspektivo.

Predlog

UREDBA SVETA

o spremembi Priloge III k Uredbi (ES) št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999

SVET EVROPSKE UNIJE JE –

ob upoštevanju Pogodbe o pristopu Republike Bolgarije in Romunije[4] in zlasti člena 4(3) Pogodbe,

ob upoštevanju Akta o pristopu Republike Bolgarije in Romunije[5] in zlasti člena 56 Akta,

ob upoštevanju predloga Komisije,

ob upoštevanju naslednjega:

(1) V skladu s členom 56 Akta o pristopu Svet sprejme potrebne akte, kadar je treba akte, ki ostanejo veljavni po 1. januarju 2007, zaradi pristopa prilagoditi, Akt o pristopu ali njegove priloge pa prilagoditev ne predvidevajo, razen če je izvirni akt sprejela Komisija.

(2) Uredba Sveta (ES) št. 1083/2006[6] opredeljuje splošna pravila, ki urejajo pomoč iz Evropskega sklada za regionalni razvoj, Evropskega socialnega sklada in Kohezijskega sklada, ter njihove cilje. V skladu s členom 53 Priloga III k tej uredbi na podlagi objektivnih meril določa zgornje meje, ki veljajo za stopnje sofinanciranja operativnih programov, in sicer po državah članicah in ciljih. Prilogo III k Uredbi (ES) št. 1083/2006 je treba prilagoditi, da se upošteva pristop Bolgarije in Romunije k Evropski uniji.

(3) Treba je zagotoviti, da se tehnične prilagoditve strukturnih skladov in Kohezijskega sklada sprejmejo čim prej, da bi lahko Bolgarija in Romunija predložili programske dokumente od dneva njunega pristopa k Evropski uniji.

(4) Uredbo (ES) št. 1083/2006 je zato treba ustrezno spremeniti –

.

SPREJEL NASLEDNJO UREDBO:

Člen 1

Priloga III k Uredbi (ES) št. 1083/2006 se nadomesti z besedilom Priloge k tej uredbi.

Člen 2

Ta uredba začne veljati le pod pogojem in z dnem začetka veljave Pogodbe o pristopu Bolgarije in Romunije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

„PRILOGA III

Zgornje meje, ki veljajo za stopnje sofinanciranja

(iz člena 53)

Merila | Države članice | ESRR in ESS Odstotek upravičenih izdatkov | Kohezijski sklad Odstotek upravičenih izdatkov |

(1) Države članice, katerih BDP na prebivalca za obdobje 2001–2003 ni presegal 85 % povprečja EU-25 v istem obdobju. | Bolgarija, Češka, Estonija, Grčija, Ciper, Latvija, Litva, Madžarska, Malta, Poljska, Portugalska, Romunija, Slovenija, Slovaška | 85 % za cilja „konvergenca“ in „regionalna konkurenčnost in zaposlovanje“ | 85 % |

(2) Države članice, razen tistih iz (1), upravičene do prehodne ureditve v okviru Kohezijskega sklada na dan 1. januarja 2007. | Španija | 80 % za regije „konvergence“ in regije „v postopnem uvajanju“ v okviru cilja „regionalna konkurenčnost in zaposlovanje“ 50 % za cilj „regionalna konkurenčnost in zaposlovanje“ izven regij „v postopnem uvajanju“ | 85 % |

(3) Države članice, razen tistih iz (1) in (2). | Belgija, Danska, Zvezna republika Nemčija, Francija, Irska, Italija, Luksemburg, Nizozemska, Avstrija, Finska, Švedska in Združeno kraljestvo | 75 % za cilj „konvergenca“ | - |

(4) Države članice, razen tistih iz (1) in (2). | Belgija, Danska, Zvezna republika Nemčija, Francija, Irska, Italija, Luksemburg, Nizozemska, Avstrija, Finska, Švedska in Združeno kraljestvo | 50 % za cilj „regionalna konkurenčnost in zaposlovanje“ | - |

(5) Najbolj oddaljene regije iz člena 299(2) Pogodbe, upravičene do dodatne dodelitve za te regije iz točke 20 Priloge II. | Španija, Francija in Portugalska | 50 % | - |

(6) Najbolj oddaljene regije iz člena 299(2) Pogodbe. | Španija, Francija in Portugalska | 85 % za cilja „konvergenca“ in „regionalna konkurenčnost in zaposlovanje“ | - |

“[pic][pic][pic]

[1] UL L 210, 31.7.2006, str. 25.

[2] UL L 157, 21.6.2005, str. 11.

[3] UL L 157, 21.6.2005, str. 203.

[4] UL L 157, 21.6.2005, str. 11.

[5] UL L 157, 21.6.2005, str. 203.

[6] UL L 210, 31.7.2006, str. 25.